Sultan Dziaddin Mukarram Shah

Sultan Dziaddin Mukarram Shah ibni Almarhum Sultan Muhyiddin Mansur Shah (Jawi: ; mangkat tahun 1688; juga dieja sebagai Sultan Dhiauddin Mukarram Shah) ialah Sultan Kedah ke-15. Baginda merupakan putera kepada Sultan Muhyiddin Mansur Shah dan Wan Sarah binti Dato' Sri Paduka Maha Mentri.

Pada 4 Januari 1662, baginda telah dimasyhurkan sebagai Sultan Kedah ke-15 selepas kemangkatan ayahanda baginda dan bersemayam di Kota Sena.

 Kehidupan 
Sultan Dziaddin Mukarram Shah merupakan putera sulung kepada Sultan Muhyiddin Mansur Shah dan Che' Puan Paduka Bonda Wan Sarah. Baginda mempunyai seorang adinda bernama Tunku Zamzam.

Baginda telah berkahwin dengan anak kepada Dato' Sri Paduka Tuan yang bernama Wan Jingga dan diberi pangkat Paduka Bonda. Baginda berdua dikurniakan seorang puteri bernama Tunku Safura Nagara. Baginda juga berkahwin dengan seorang wanita dari Bukit Pinang yang bernama Che' Sepa Chendera dan diberi pangkat Paduka Bonda. Baginda berdua dikurniakan seorang putera bernama Tunku Ataullah.

 Pemerintahan 
Pada 18 Februari 1663, Sultan Dziaddin Mukarram Shah telah bermuafakat bersama jemaah menteri baginda untuk membangunkan sebuah kota di Wai yang kini terletak di Kuala Perlis, Perlis. Kota itu dinamakan Kota Kayang. Pada 30 Ogos 1664, baginda bersama kaum kerabat dan jemaah menteri telah berhijrah ke Kota Kayang untuk bersemayam di sana. Baginda menyerahkan Kota Sena kepada Dato’ Biram Pahlawan dan Panglima Jugar Alam untuk menjaganya. Baginda juga telah memerintahkan Dato’ Seri Maharaja Putra Dewa untuk membangunkan sebuah kota yang lengkap dengan balai penghadapan dan istana di Bukit Pinang.

Baginda telah bermuafakat dengan jemaah menteri untuk mengorek sebatang sungai dari Kayang tembus ke Sungai Besar di Kampung Cik Madi, bertujuan untuk mengairi kawasan sawah penduduk sekitar. Baginda sultan juga sering menjadikan sungai itu sebagai laluan untuk baginda berulang-alik dari singgahsana baginda di Kota Kayang ke singgahsana permaisuri baginda. Sungai ini dipercayai sebagai terusan tertua dibina di Semenanjung Malaysia. 

Baginda bersama Raja Muda, Tunku Pengeran dan Raja Bendahara, Tunku Muhammad Akib berkenan untuk mengangkat sepupu baginda, Tengku Sulaiman sebagai Raja Temenggung. Pada tahun 1678, Raja Bendahara Muhammad Akib telah mangkat di Kota Rentang. Tidak lama selepas itu, Raja Muda Pengiran pula mangkat di Kota Naga. Kedua-duanya dimakamkan di Langgar Kota Naga. Raja Temenggung Sulaiman kemudiannya telah mengadap baginda untuk memohon limpah perkenan bagi membina sebuah kota di Kubang Pasu yang bernama Kota Giam. Selepas kota itu siap dibina, Raja Temenggung Sulaiman dan kaum kerabatnya mula berhijrah dari Kota Rentang ke Kota Giam untuk bersemayam di sana. Beliau menyerahkan Kota Rentang kepada Dato’ Pahlawan Angkasa untuk menjagakannya.

 Hubungan dengan penjajah Barat 
Sewaktu pemerintah Sultan Dziaddin, orang Belanda masih mengepung kuala-kuala sungai dan mengawal pesisir laut Kedah sehingga menjejaskan urusan perniagaan di negeri itu. Pada 3 September 1663, sebuah kapal Belanda bernama Cabo Jasques telah datang ke Kedah lalu menghalau peniaga India Muslim di sana dan menghalang mereka dari membeli hasil padi dan garam dari Kedah.

Pada 26 Januari 1665, Sultan Dziaddin telah menghantar dua orang utusan bagi berjumpa dengan pemerintah Belanda di Melaka dan menyampaikan surat baginda. Dalam surat itu baginda menyatakan hasrat baginda untuk memperbaharui persahabatan antara kerajaan Kedah dengan Syarikat Belanda. Surat baginda itu kemudiannya dibalas oleh pemerintah Belanda di Melaka dengan menyatakan hasrat mereka yang ingin turut menjalinkan hubungan baik dengan Kedah. Namun, pemerintah Belanda itu merasa syak akan persahabatan itu, kerana mereka memandang baginda Sultan sebagai seorang raja yang sombong. Mereka berpendapat pada masa itu lebih baik mereka tidak membuka sebuah gudang pun di negeri Kedah dan terus mengepungnya.

Sekitar Mei 1668, Sultan Dziaddin telah menghantar utusan terdiri dari Raja Setia Pahlawan dan Megat Kuddus ke Betawi bagi berjumpa dan mengutuskan surat baginda kepada Gabenor Jeneral Syarikat Belanda. Dalam surat itu baginda mencadangkan supaya satu perjanjian damai dibuat antara pihak Belanda dan Kedah. Pada Julai 1668, surat baginda itu dibalas oleh Gabenor Jeneral Syarikat Belanda yang menyatakan persetujuannya untuk melaksanakan perjanjian damai dengan Kedah.

Pada Januari 1674, angkatan perang Siam sebanyak 20 buah perahu telah datang ke negeri Kedah untuk memaksa Sultan Kedah menghantar bunga mas kepada Raja Siam seperti yang telah diamalkan sejak dahulu. Hal ini kerana baginda Sultan telah lama tidak menghantar bunga mas kepada Raja Siam. Angkatan Siam itu akhirnya telah berjaya dikalahkan oleh angkatan perang Kedah. Mereka menyangka kapal Belanda yang ada di kuala-kuala sungai di Kedah itu telah membantu kerajaan Kedah.

 Hubungan dengan Bugis 
Seorang raja Bugis dari Makassar telah meminang puteri Sultan Dziaddin, Tunku Safura Negara untuk dikahwinkan dengan puteranya, Raja Juang Tawa. Pinangan itu kemudiannya diterima oleh baginda Sultan. Raja Juang Tawa pun berangkatlah ke Kota Indera Kayangan bersama menterinya bagi mengahwini puteri baginda Sultan itu, lalu tinggallah baginda berdua di sana. Setelah 14 bulan berkahwin, baginda berdua dikurniakan seorang putera yang dinamakan Tunku Ngah Putra. Raja Juang Tawa kemudiannya mangkat sewaktu Tunku Ngah Putra berusia 17 bulan, dan dimakamkan di Kota Indera Kayangan.

Sultan Dziaddin berkenan untuk mengangkat cucunda baginda, Tunku Ngah Putra sebagai pewaris takhta kerana baginda tidak mempunyai seorang pun putera yang telah besar. Namun, jemaah menteri baginda pula berhasrat untuk mengangkat putera baginda, Tunku Ataullah sebagai pewaris takhta bagi memastikan keturunan baginda tidak putus. Mereka kemudiannya telah bermuafakat untuk memasyhurkan Tunku Ataullah sebagai pewaris takhta, dan kemudiannya memaklumkan pemasyhuran itu kepada baginda Sultan. Namun begitu, pemasyhuran itu tidak disukai cucunda baginda, Tunku Ngah Putra sehingga menyebabkan beliau membawa diri ke negeri Bugis. Ketika di negeri Bugis, beliau telah memohon ketenteraan dari nendanya, Raja Bugis untuk menyerang Kedah. Raja Bugis kemudiannya melantik Raja Taguk Kurnam untuk mengetuai pasukan ketenteraan itu berdasarkan rekod cemerlangnya dalam setiap peperangan.

Raja Laksamana kemudiannya mendengar hasrat Tunku Ngah Putra untuk menyerang Kedah lalu disampaikan kepada baginda Sultan. Pada 19 Februari 1687, Tengku Ngah Putra bersama pasukan Bugisnya telah memasuki Kedah melalui Sungai Merbok dan melakukan pemberontakan. Setelah serangan selama 40 hari, angkatan Bugis akhirnya dapat ditewaskan oleh Kedah setelah Raja Taguk Kurnam terbunuh di Sungai Merbuk Kecil manakala Tengku Ngah Putra bersama pengikutnya lari ke Jeram, Selangor.

Pada 2 Mei 1688 bersamaan 30 Jamadilakhir 1099 Hijrah, baginda telah mangkat akibat kegeringan dan dimakamkan di Langgar Kota Kayang, yang kini berada di perkarangan Muzium Kota Kayang.

 Lihat juga 
 Sultan Kedah

 Rujukan 

 Bibliografi 



Kategori:Sultan Kedah abad ke-17
Kategori:Kematian 1687